YMPÄRISTÖLUPAJÄRJESTELMÄN JA -HALLINNON UUDISTAMINEN / LAUSUNTO YMPÄRISTÖMINISTERIÖLLE

Ympla 46 §
14.3.2007

Valmistelija:	Ympäristönsuojelusihteeri Mirva Korpi

Ympäristöministeriö pyytää lausuntoa ympäristölupajärjestelmän ja -hallinnon uudistamista valmistelleiden projektien väliraporteista. Lausunnot on toimitettava 16.3.2007 mennessä. 

Uudistus koskee ainoastaan ympäristönsuojelu- ja vesilain mukaisten lupa-asioiden käsittelyä ja uudistus on tarkoitus saada voimaan 2009 vuoden alusta. Ehdotuksen mukaan valtion lupaviranomaisena toimisi ympäristölupavirasto, jonka myöntämiä ympäristölupia valvoisivat alueelliset ympäristökeskukset. Alueelliset ympäristökeskukset käyttäisivät hallintopakkoa valtion toimivaltaan kuuluvissa asioissa. Tarkoituksena on nostaa lupakynnystä ja siirtää toimivaltaa osin kunnille. 

Kunnan toimivaltaan tulisi määräys yleisen edun puhevallan käytöstä. Alueellinen ympäristökeskus saisi valitusoikeuden kunnan ympäristönsuojelumääräyksiin. Sähköistä tiedottamista kehitettäisiin siten, että vireillä olevista asioista ilmoitettaisiin internetissä, luotaisiin mallit lupahakemuksiin ja päätöksiin. Ehdotuksen mukaan toiminnanharjoittajien lupahakemukset olisivat jatkossa sellaisia, että ne voitaisiin siirtää sellaisenaan lupapäätökseen. 

Projektin tarkoituksena on mm. kehittää toimintojen jälkivalvontaa, lupapäätösten tarkistamista ja keventää lupamenettelyä. Lupamenettelyn keventäminen suoritettaisiin niin, että  normiohjattua toimintaa voisivat olla esim. polttoaineiden jakeluasemat, eläinsuojat ja pienet polttolaitokset. Normiohjattuun toimintaan riittäisi rekisteröityminen tietojärjestelmään, mikäli toiminta täyttää valtioneuvoston asetuksessa esitetyt vaatimukset ko. toiminnalle. Rekisteri-ilmoituksen edellytyksenä olisi joissakin tapauksissa, että toiminta olisi asemakaavan mukaista. Rekisteri-ilmoituksesta tehtäisiin välittömästi päätös, josta ei ole valitusoikeutta.  Toiminnanharjoittaja voisi aina valita myös ympäristöluvan hakemisen, jolloin saisi turvan haitankärsijöiden vaatimuksille. 

Ilmoitusvelvollisen toiminnan voisi aloittaa määräajassa ilmoituksen jättämisen jälkeen, jonka aikana viranomaisen tulee tehdä asiassa päätös. Ilmoitusmenettelyssä kuuleminen on vähäisempää, lausuntoja ei pyydetä ja valitusoikeutta rajattaisiin, mikäli toiminta täyttää asetuksen vaatimukset. 

Viranomainen voisi aina vaatia ympäristöluvan hakemista, mikäli edellytykset eivät täyty tai on tarpeen antaa paikallisista olosuhteista johtuvia lisämääräyksiä toiminnalle. Rekisteri- ja ilmoitusmenettely ei poistaisi luvanhakuvelvollisuutta toimintaan, josta saattaa aiheutua eräistä naapuruussuhteista annetun lain 17 §:n 1 momentissa tarkoitettua kohtuutonta rasitusta. 

Maa-ainesten ottolupaa ja ympäristölupaa on esitetty yhdistettäväksi. Mikäli kaavassa ei olisi osoitettu aluetta maa-ainesten ottoalueeksi, niin valtion ympäristölupavirasto olisi toimivaltainen viranomainen. 

Hallinnon uudistamisessa tavoitteena säilyttää valtion ja kunnan välinen tasapaino, joten kun kuntien työmäärä vähenee rekisteri- ja ilmoitusmenettelyn myötä, niin kunnille voi siirtää lupia valtiolta. Ympäristölupavelvollisten laitosten valvontaa esitetään maksulliseksi. Esityksen mukaan hyvän asiantuntemuksen takaamiseksi voitaisiin vaatia esim. 30-50000 asukkaan aluetta, jossa kunnan ympäristönsuojeluviranomaisen asiat käsiteltäisiin.

Ymps: Ympäristölautakunta antaa asiassa seuraavan lausunnon:

Ympäristölautakunta katsoo, että kuntien ympäristönsuojelun yhteistyötä tulee kehittää kunta- ja palvelurakenneuudistuksen mukaisesti. Ympäristönsuojelulainsäädännössä ei ole tarkoituksenmukaista vaatia tiettyyn asukaslukuun perustuvaa asukaspohjaa. Asiantuntevaan asioiden hoitoon päästään, kun ympäristönsuojelun viranomaiset hoitavat ainoastaan kunnan ympäristönsuojeluviranomaiselle kuuluvia tehtäviä. Lisäksi asiantuntemusta kunnissa parantaa suunniteltu normiohjaus ja sähköinen tiedonvälitys. Ratkaisupankin tulee olla myös kuntien käytössä. 

Lapuan kaupungin ympäristölautakunta on vuosina 2000-2006 käsitellyt keskimäärin 7 ympäristölupaa vuodessa ja ympäristöluvat on myönnetty noin 8 viikon päästä lupahakemuksen jättämisestä. Käsittelyajan pituuteen vaikuttaa enemmän pitkä kuulutus- ja valitusaika kuin se, että lupia ei ehditä tai osata valmistella kunnassa. 

Ympäristölupavelvollisten laitosten siirtäminen rekisteri- ja ilmoitusmenettelyyn ei vähennä näiden laitosten vaatimaa ohjausta ja neuvontaa. Lisäksi laitosten valvontatarve lisääntyy, jolloin toimenpiteellä ei ole juuri vaikutusta ympäristönsuojelun vaatimaan työaikaan kunnissa. Suunniteltu uudistus lisää tulkintaa menettelyn valinnan suhteen, joten ongelma toimintojen eriarvoisuudesta eri alueilla ei välttämättä poistu uudistuksen myötä. 

Ympäristölupavelvollisten laitosten valvonnan muuttaminen maksullisiksi edellyttäisi, että kustannukset määräytyisivät valvonnan tarpeen mukaan. Tasaisen vuosimaksun periaate johtaisi valvonnan lisääntymiseen ja lisäisi kohtuuttomasti kuntien resurssitarvetta. 

Useissa normiohjaukseen siirrettävissä laitoksissa lähtökohtana on, että toiminta on sijoitettu asema- tai yleiskaavan mukaisesti. Esityksen mukaan edellytyksenä voisi olla, että asemakaavassa on annettu erityisiä asemakaavamääräyksiä juuri kyseistä toimintoa koskien. Esitys luultavasti kuitenkin vaikeuttaa normiohjauksen ja kevennetyn menettelyn toteutumista ja edelleen toiminnoille haetaan  nykykäytännön mukaisesti ympäristölupaa tai sitten kaavamuutoksien aiheuttama työ hidastaa prosessia entisestään. 

Lapuan kaupungin alueella on vuosina 2000-2006 käsitelty vuosittain keskimäärin 5 lupaa maa-ainesten ottamiseen ja tällä hetkellä on voimassa yhteensä 17 lupaa, joista ainoastaan yksi sijoittuu voimassa olevan yleiskaavan alueelle. Kaikki muut luvat siirtyisivät ehdotuksen mukaan valtion ympäristölupaviraston käsiteltäviksi. Tarkoituksenmukaisempaa olisi tehdä maa-aineslakiin muutos, jonka mukaan luvan ainesten ottamiseen myöntäisi kunnan ympäristönsuojeluviranomainen. Tällöin sama viranomainen valmistelisi sekä luvan maa-ainesten ottamiseen että ympäristöluvan ja vältyttäisiin lupien aiheuttamilta ristiriitaisuuksilta. 

Pääosa nykyisin haettavista eläinsuojien ympäristöluvista kuuluu alueellisen ympäristökeskuksen toimivaltaan ja maatalouden suuntauksena on, että siirrytään yhä suurempiin yksiköihin nopealla aikataululla. Lapuan ympäristölautakunta on käsitellyt 2000-luvulla keskimäärin 2 maatalouden ympäristölupaa vuosittain. Jos aiotaan vähentää valtion hallinnossa käsiteltäviä eläinsuojien lupia, niin eläinmäärärajojen tulisi olla huomattavasti esitettyä korkeammalla. Lisäksi eri eläinmäärärajojen tulisi olla keskenään vertailukelpoisia ympäristövaikutustensa suhteen.

Ympäristölautakunta tukee kuntaliiton kannanottoa ympäristöministerille ympäristölupajärjestelmän tehostamisesta/ muistio 26.10.2006. 

Rt: Lautakunta hyväksyy ympäristönsuojelusihteerin esityksen.

Lautakunta:  Hyväksyi esityksen.

Lisätietoja:	Ympäristönsuojelusihteeri Mirva Korpi
	Puh. (06) 4384 710 tai 044 4384 710